
Volume publicate: 

e unghii foarte lungi şi cumsecade, poeme, Editura Vinea, 2005 

e Poeme prerafaelite, poeme, ediţia I, Editura Pontica, 2008, ; Premiul Filialei Sibiu a USR; ediţia a 
Il-a, Editura Casa de Pariuri Literare, 2013; 

e Invitat la Săvârșin, o povestire, Editura Casa de Pariuri Literare, 2010; 

Din 2003 este membru al siteului clubliterar.com. 

„Poemele prerafaelite au fost publicate în 2008, de editura Pontica, 
patronată de criticul literar Marin Mincu, în acelaşi timp șef absolut al 
cenaclului literar „Euridice“, unde îmi plăcea să-l ascult nazalizând, iar pe 

scriitoricești. Datorez clubliterar.com activitatea încă normală a ficatului 

poemelor şi împachetarea lor într-un eBOOK lansat de Editura Casa de 
Pariuri Literare. Din virtual au venit, în virtual s-au întors, sper nu spre 
indiferența cititorului realmente viu.“ 


Dumitru Bădiţa 


I. (e și o bucurie...) 


e şi o bucurie a pielii când spaimele se resorb 
în corp 

încep serbări ale capilarelor susținute cu nerv 
părul e replica filiformă a unui surâs păstrat 
înapoia buzelor 

mestecat uşor degustat apoi îl înghit puţin câte 
puţin 

ca pe substanţa unui drops topit în salivă 

de obicei când închid ușa şi cobor în stradă 

se ridică barierele sălbăticiei în aer 

mă scoate pielea mea în oraș 

pe faţa mea soarele lucește ca în sticlăraia unui 
hotel 

da, e şi o bucurie a pielii pe care nu mă tem să 
o înțeleg 


II. (al treilea adversar) 


înving fără să fiu un ins puternic 

şi plăcerea succesului dispare imediat: 
mă gândesc la cel învins: 

a fost cu puţin mai slab decât mine 

va riposta probabil cu mai multă șansă 
conflictul nostru: unul mărunt 

una dintre miliardele de pricini 

care camuflează o uriașă neclintire 
ringul nostru: umbra capului 

unui al treilea adversar. 


III. (telecomenzi pe care nu le ţin în mână) 


l-am ascultat pe retorul plăcerii: 

„viaţa răspunde stimulilor unei telecomenzi 
pe care o ţii în mâna ta“ 

și m-am ruşinat 

fiindcă senzorii mei răspund unor mii de 
telecomenzi 

pe care nu le țin în mâna mea 

şi m-am consolat: 

nu simt la o adică mai puţină plăcere 

ar trebui serile să-mi fac un recensământ al lașităţilor 
se înmulțesc ușor 

ca vietăţile mărunte 

şi-mi iau puterea 

să le recunosc 


IV. (oare ce visează?) 


videoclipuri... unul tare: 

personajul era îmbrăcat în negru avea şi pălărie 
ca rabinul întâlnit undeva lângă inter 

îl vedeam din spate uriaş cum urca pe stânci 
pentru showul final — 

ilustrat de timpuriu în câteva picturi celebre 
una reprodusă în paginile unei reviste lucioase 
mi-a revelat la zece ani (când începe de obicei 
o carieră de voyeur) primele imagini cu nuduri 
de femei: 

corpuri pufoase sâni cât pumnul coapse bogate 
că nu-i mai vedeam pe demoni trebăluind printre flăcări — 
spaima sporea în filmuleţ 

ca după explozie ciuperca de fum 

oare ce visează 

condoleezza rice? 


V. (capul într-o caschetă) 


lângă barul unde se întâlnesc motocicliștii 
e o grădină publică în marginea ei 

un zarzăr înflorit 

i-am văzut pe mulţi cum își fac poze 

sub eflorescenţa lui luminată 

am vrut şi eu 

dar mi-am amintit că nu am telefonul la mine 
şi oricum telefonul meu nu 

ajuns acasă am sunat o prietenă avocată: 
„ce faci, divorţezi?“ 

„Nu, e ceva mai complicat 

vii mâine să mă pozezi cu mobilul?“ 
„revin în bucureşti peste o lună“ 

m-am gândit la câţiva scriitori 

m-ar fi trimis la martorii lui iehova 

l-am sunat şi pe un unchi trecut de 50 
nu-l mai căutasem din toamnă 

oricum nu mi-a răspuns 

a doua zi m-am dus din nou în parc 
vântul nopţii îl despuiase de petale 

ca solzii se lipiseră de bitum 

doi câini se hârjoneau pe alei 

am intrat în bar 

eram o figură nouă mai mult: un antonim al 
motocicliştilor 

deşi senzația mea e că îmi ţin capul într-o 
caschetă 

pe care nu o mai pot scoate 


VI. (câinele conversaţiei) 


vorbim mai mulţi la o masă 

unul singur tace și mârâie 

buzele i se desfac în rânjet 

nu are canini îi lipsesc măsele multe 

cu dinţii rămași ne-ar putea mușca de gură 
nici unul nu se ridică să-l împingă afară 
deși fără putere cum e 

ușor ne-ar fi 

îl suportăm între noi: 

garant al cuvintelor juste care mişcă lucrurile 
emisar al forţei ce susține limbajul bunelor 
intenţii: 

mai ales după replicile mele 

mârâie intens și rânjetul persistă 


VII. (lecturi din anii nouăzeci) 


mulți l-am citit pe cioran: 

ştiu adolescenți sfâșiați de roţi pe şine 
ştiu tipi ajunşi pe culmile carierei cu ideile lui 
fanatizat mă chirceam în patul căminului: 
„va fi putere în spiritul meu“ — 

ce-a fost mai slab la început s-a excitat 
apoi a slăbit şi mai mult 

(mi-l reprezint cu păhăruţul de whiskey 
în mână 

cu tineri manageri în jurul lui 

cu hohotul de râs iradiat de soarele faimei 
mă apropii pentru un autograf 

el mă respinge: 

„plus tard, garçon, plus tard“) 


VIII. (mă sun pe mine de frică) 


ne uităm dintr-o colivie 

suspendată de braţul unei macarale 

sub noi un canal cu apă 

să mă arunc să nu mă arunc 

prins în hamuri 

legat de picioare cu o coardă elastică 

„e cel mai simplu obiect bun de trișat hăul“ 
„oamenii vor să se distreze ,, 

îmi răspunde instructorul 

enervat că m-a pregătit degeaba 

soția nu-mi răspunde la telefon 

aş vrea să-i spun că nu 

fiindcă mi-e frică 

de la înălțime orașul care ne mănâncă zilele 
arată ca o pizza întinsă pe platoul de lemn 
după câteva încercări observ 

că am format numărul meu 


IX. (vizionăm un spot pentru potenţiali turişti în fiorduri) 


un monitor într-o vitrină 
două morse într-un clip 

se acuplează 

o bătrânică fixată în ambianța serii 
staționez ne uităm amândoi 
la morsa pasivă 

la morsa care se zbânţuie 
privim din afara targetului 
niște momâi primitive 
regăsind într-o lume străină 
imagini familiare 


X. (ciorapi fără pereche) 

mașina spală 

aerul ventilat usucă 

mai târziu mâna sortează după model 
culoare lungime: 

de fiecare dată rămân câţiva ciorapi fără 
pereche 

îi pun într-o plasă o arunc prin hornul gheenei 
situaţia 1: femeia de serviciu nu găseşte 
plasa în final dispare în rampa de gunoaie a 
orașului 

situaţia 2: femeia de serviciu găseşte plasa 
o expune pe capacul tomberonului scos în 
stradă 

omul care doarme pe cartoane sub balcoane 
o recuperează: ciorapi bine spălați 

confort pentru o săptămână 


XI. (acum i-am păstrat pentru mine) 


unii mută megastructuri 

eu nu am fost în stare să plasez mormanul de 
ciorapi în maşina de spălat 

am scotocit în dulap după o pungă plină cu 
ciorapii desperecheaţi 

rămași de la ultima spălare 

de obicei îi arunc în hornul gheenei: ajung în 
groapa de gunoi a oraşului 

sau încălzesc labele unui homeless 

acum i-am păstrat pentru mine: unul gri în 
stângul unul maroniu în dreptul 

stau picior peste picior şi-l ascult pe un 
parapsiholog american care susține 

că munții noștri au fost curbați spre vest în 
urma acţiunii pneumatice 

a unor sclebți de prin părţile buzăului 

port ghete înalte şi blugii îmi atârnă peste tălpi 


XII. (foamea integrală) 


zeii în legendele olimpului sorb nectar 
iguana pe animal planet înghite lăcuste 

gina pistol într-o revistă pentru femei 
consumă ouă tari 

într-un videoclip al minţii mele 

poetul citește: 

„noul expresionism e hrănit aproape exclusiv 
de spasmele imprecise ale fiinţei, de un 
sentiment al atrocităţii imediate 

şi al alienării ireversibile“ 

(al. cistelecan, vatra, 1-2.-2007, târgu mureș) 
şi se simte îndestulat. 


XIII. (peştii de mureş) 


cum au văzut cârligele atâmând 

peştii au sărit la suprafaţă să afle cine-i pe mal 
toţi l-au recunoscut pe v. leac, pe t.s. khasis 
numai o știucă emigrată din lipova 

în ziua aceea niciun peşte nu a vrut să se 
omoare 

niciunul să se sacrifice pentru gura plină de 
pofte a omului 

peștişorii au tocat cu grijă momeala 

o plătică poznașă a plimbat bila de plumb 
printre alge şi rădăcini 

un bun cunoscător al ecosistemului s-ar fi prins 
că broscoii zbierau aproape de mal 

mobilizați de crapi şi caraşi 

de-ar fi avut ureche omenească și înțelegere 

a celor auzite peștii de mureş ar fi înregistrat 
o discuţie iritată 

ba despre scule performante 

ba despre tehnica utilizării lor 


XIV. (jetul de apă deodorantul) 


înaintea dușului de seară 

îmi lipesc nările de pielea umerilor 
Și inspir 

izul ratării nu-l detectez: 

nu-l am sau e prea subtil 

pentru nasul meu 

oricum, jetul de apă 

deodorantul 


XV. (o după amiază întreagă să-mi povestească) 


am fost flecar aseară și histrionic 

îmi sporea limbuţenia cu fiecare înghiţitură de 
alcool 

fără să-mi pese de gura-mi știrbă 

gata să mă pulverizez vorbind 

să mă asfixiez în vrejul de vorbe 

scuturate acum în flama unei păreri de rău 
tac şi mi-e bine 

îmi regăsesc distincția 

îmi simt conturul din nou 

şi visez la o întâlnire cu ruxandra novac: 
o după amiază întreagă să-mi povestească 
despre „punk & stuff“ — 

aş asculta fără să scot o vorbă 


XVI. (legea nu-mi interzice să trec prin vamă fără canini) 


faimosul dentist mi-a recomandat glonţul 
jandarmului de la colţul ambasadei 

şi eu continui sa strâng bani 

ca maestrul să-mi umple gura cu porțelan sau 
acril 

ceva care să-mi acopere golurile 

dar fiecare zi cu soare mă predispune 
să-mi termin economiile pe un sejur în altă 
țară: 

aş alege elveţia — 

postat într-o barcă în tangaj pe unul dintre 
lacuri 

să mă uit la vârfurile alpilor 

cei mai viguroşi molari ai europei 


XVII. (o bilă scursă) 


găsesc pe net imaginea din satelit 

a satului de baştină 

captată într-o zi de vară 

au poate şi o poză cu mine la 12 ani 
m-am ascuns în hăţiș 

cu fata din vecini 

apoi mulţi ani fu erosul 

o bilă de sticlă scursă 

în deşertul nevada 


XVIII. (ani indistincţi) 


am dat o fugă până la polovragi 

ai mei rupți de munci agricole 

zile ploioase 

ani indistincți 

vreau să-mi amintesc și nu-mi iese 

ce-mi produce nostalgia scremută 

sunt doar câteva imagini exfoliate 

mai târziu la capătul unei discuţii 

mă ajută maică mea fără să știe: 

„mă ajunge câteodată scârba de viaţă“ 

şi gata recâştig afectiv ceva din copilăria rurală 
calc pe asfaltul ud vin de la școală 

spre casă cu spaima că voi găsi pe cineva 
foarte drag spânzurat în pod 


XIX. (gingiile nude) 


îi regăsesc pe ai mei 

de fiecare dată cu dinţi mai puţini 

Și aceia stricați 

lumina zilei vine în şiroaie pe stânci 
şi ne umple gura 

când vorbim în grădină 

gingiile goale 

şi nici negreala 

unul altuia nu ni le mai vedem 


XX. (dansează mă uit) 


dansează mă uit dintr-o margine 

peste pulpe lucioase şi spinări legănate 
urcă spuma cenușie a surâsului meu 

dornic de afirmare mondenă 

la o nuntă rurală ţopăiam în horă 

atent să nu calc pe piciorul cuiva 

iar mâna mea strângea cu putere umărul unei 
tinere femei 

mă pornisem când m-a scos o mătușă să-mi 
spună: 

„joci pe pieptul tatălui tău mort“ 

intru în ring îmi flutur mâinile 

fără convingere 

picioarele caută ritmul 

tatăl meu slăbit de boală ar fi dansat 
oriunde mai bine decât mine 


XXI. (bunii mei) 


m-au scos la cosit pe întuneric 

mi-au dat rachiu la prânz 

pe mușamaua plină cu slănină şi cepe 

unul a pus un borcan cu bureţi de fag în oțet: 
„sunt mai buni ca pastrama, știam un trunchi 
toamna era grădină nu altceva. 

l-am prins pe un pădurar culegându-i și l-am împușcat, hă, hă“ 
cum stam lungiţi în umbra de frasin 

ba o gărgăriţă, ba un miriapod 

le ieşeau din nări şi din urechi 

am dat să fug, bunii mei m-au apucat de picior 
m-am zbătut, ei m-au strâns de mâini 

i-am mușcat, m-au slăbit hăhăind iar 

mi-au strigat în urmă: 

„nepoate, când te întorci, 

adă, bă, un 3D cu noi“ 


XXII. (high burg resolution) 


ţi-ai umplut stomacul cu fructe de mare și vinuri 
albe 

cu îngheţată de la italieni și bomboane de 
ciocolată 

ai ascultat mozart pe closet în muzeu 

toate cele văzute în mintea ta încearcă să se 
aşeze 

dar spune-mi xiao ce-ai vrea să filmezi acum? 
„pe habsburgi cu creastă și haine punk 
aplecaţi pe lăcuste cât caii 

zvâcnind prin grădini 

şi minarete în unsharf“ 


XXIII. (o bormașină sfredeleşte pereţii sâmbătă dimineaţa) 


bușitura unui asteriod: 

metropole întregi făcute țăndări 

munţi de flăcări în oceanul de fum 
supraviețuitori de o clipă 

apoi chipuri grave de judecători într-un buncăr 
şi trei inși înspăimântați ca jurnaliștii răpiți în 
irak: 

savanţi care au votat la praga retrogradarea lui 
pluto 

acuzatorul afroamerican cu inel în buză 

şi fir de salivă în barba arsă 

zbiera „pierim din cauza voastră 

aţi produs frustrare în sistemul solar 

boţul de gheaţă e acum răzbunat“ 

am fost trezit înainte să intervin 


XIV. (omului din stephandom) 


cu privirea zilnic aprinsă de vitralii și blitzuri 
şi ieșit pe jumătate din zid 

eşti încântat de ogive şi scări în spirală: 
opera ta secretele tale 

cel care te-a plătit 

nu s-a grăbit să se teamă de tine 

cu echerul tragi linii de forță 

compasul ţi-l deschizi să descrii 

conturul monezilor și al bolţii cerești 
vorbeşte lumea că tu chiar ai ajuns să conduci 
lumea 


XXV. (numai în frig) 


ca un raşpel vântul îmi zdreleşte obrazul. mă 
opresc în dreptul geamului deschis al patiseriei: 
aer tropical expirat de cuptoare. 

gleznele mă dor. mă plasez lângă eșapamentul 
unei limuzine oprite la semafor. 

traversez o piaţă. aerisirea unui fast food 
împrăștie în gang căldură bună. 

plin de gaze ca rusia flatulez: blugii rețin pentru 
o clipă dogoarea peste fesele înghețate. 

numai în frig mai regăsesc senzaţia că rezist 
unei puteri. 


XXVI. (mantră) 


repet continuu: 

„armonie constitutivă“ până vizualizez 
o terasă însorită lăţindu-se departe 

şi-mi reprezint o lume care se ondulează 
şi se ţine plină cu chipuri destinse 

îmi surprind și chipul la fel 

destins chiar în mijlocul unei rafale de reproșuri 
efectul trece 

după mă regăsesc micşorat 

şi fug dintr-o parte în alta a corpului 

să-i împlinesc funcțiunile 

cit să fie perceput ca om 


XXVII. (o forţă se opune) 


bărbatul din irlanda rezistă pentru cartea 
recordurilor 

sub camionul care-i traversează abdomenul 
cu o roată 

o forță nu mai puţin concentrată decât a lui 
se opune din interior corpului meu 

să nu-şi piardă forma 

şi să ajungă în cele din urmă vreo minge 
plină cu tatuaje gothice 


XXVIII. (depression zen) 


sunt captivul unei situaţii pe care suavul 
poet constantin virgil bănescu 

ar descrie-o cred așa: 

întind mâna să apuc mărul 

şi creanga se ferește 


XXIX. (pe din afară) 


firme luminoase cauze obscure 

o babă curăţică la cerșit lângă ușa unui 
supermarket 

o alungă pe tânăra concurentă slinoasă: 
„îmi strici imaginea“ 

peste tot 

conflicte care mă ţin 

pe din afară 

noaptea cobor în capul meu 

ca într-un subsol 


XXX. (cow parade sau frumuseţea bovină a ambientului) 


marmotele vântului urban masează cu tact și 
voioşie 

spinarea văcuţelor din fibră de sticlă vopsite de 
artiști 

la cow parade 

(o deja globalizată acţiune artistic-caritabilă 
inițiată în 1998 în Elveţia) 

le masează în puterea nopţii le lustruiesc le ţin 
în formă 

să ajungă după licitaţie 

lângă venere de gips 

pe blana ursului carpatin 


XXXI. (cow parade sau frumuseţea bovină a ambientului 2) 


pentru câteva sute de lei noi maică mea ar fi 
livrat-o pe bătrâna bibica 

să fie împăiată expusă la inter pictată pe 
spinare şi greabăn 

apoi licitată la cow parade 

momentul ar fi fost la fel de lacrimogen ca în 
septembrie 

banii primiţi la abator s-au dus pe niște 
materiale pentru baie 

un proiect nu mai puţin istoric decât integrarea 
în ue 

bibica...era o viţelușă cafenie când terminasem 
liceul 

o hrăneam din mână cu un smoc de trifoi 

şi-mi închipuiam așa viitorul: 

„voi trăi într-o ţară străină într-un mare oraş 
mă vor suna să-mi spună că ursul a făcut-o 
franjuri“ 


XXXII. (dedicat iepuroiului sălbatic din tufişurile 
preorăşeneşti) 

mă îngropam în iarbă și-n loc de stânci 

îmi închipuiam zgârie norii din dallas 

magie a dislocării imagini care pun în mişcare 
am schimbat numai câteva oraşe românești 

în oricare mizeria e o dihanie mai de temut 
decât vrăjitoarele cu batic ale copilăriei 

m-am cerebralizat cum se cuvine 

am ajuns ca un toporaş între 

paginile bibliei moștenite 

„Să nu dăm nici o şansă frustrărilor noastre“ 
le îngrijesc pe ale mele cu înaltă competenţă 


XXXIII. (uitătura ei mă agită) 

forfotă la ghișee. respir și mă-nrăiesc. 

dau bani. din ce am trăit atunci nu-mi amintesc 
nici măcar o imagine 

memoria din afară a calculat și mi-a trimis 
rezultatul în plic: 

pentru anul acela îi sunt dator fiscului 238 ron 
dna inspector... amuleta ei, un scarabeu de aur 
ca în templele fenicienilor 

degetele ei blindate cu ghiuluri pocnesc tastele 
uitătura ei mă agită 

„imaginaţia mea bună, salvează-mă“ 

dna inspectoare...ar fi putut fi maică-mea dacă 
o lăsau ai ei la studii 

aş fi aşteptat-o acasă în fiecare seară după 
slujbă 

să-mi plaseze în palma întinsă 

şperțul de peste zi 


XXXIV. (freamătă cârdăşiile...) 


freamătă cârdăşiile şi se destramă 

ca pe un strat de licheni capul 

poartă umbre tot mai verzui 

deschid e-mailul: 

într-o lună de la prieteni mesaje puţine 
dar eu mă bucur zilnic de fiecare spam 
„să fii în rândul lumii“ m-au îndemnat 
cu bună credinţă toată adolescenţa 

şi sunt: îmi afirm distincţia 

într-un salon de mucilagiu 


XXXV. (printre edificii sclipitoare) 


am disprețuit cândva niște inşi 

iar aceia înregistrează acum 

succes după succes 

întâlnindu-i transfigurările lor mă întunecă 
îmi îngrijesc frustrările ca pe catâri 

şi hergheliei mele drept hrană îi prisoseşte un 
soare 

mărunt cât o fiere 

mă înghesui dimineţile în vagonul metroului 
în pâslă răsuflărilor 

scara rulantă mă urcă printre edificii sclipitoare 
port lumina zilei cu determinarea unui salahor 


XXXVI. (aştept să fiu găsit) 
fotografii străini îi caută pe oamenii străzii: 
poliţiştii i-au ascuns de fotografii străini 
unul singur zace pe bancă în mica piață 
sunt eu şi aştept să fiu găsit 

îl aud „quelle chance!“ 

încep să pozez pentru el îmi expun: 
dantura stricată barba nerasă privirile confuze 
fixate mâine în pagina revistei 

plusez numai cu puloverul găurit 

şi plasele cu deşeuri răsturnate pe pavaj: 
efect de autenticitate garantat 


XXXVII. (secvenţă olfactivă) 


cu nările lipite de trandafirul proaspăt 

mă ţin deoparte lângă tufă 

să treacă omul înţolit în duhori- 

mormăie la pubele: urşii din răcădău 

l-ar pune să scotocească pentru ei 

şi mă uit printre flori în amorsă: 

femei cu bebeluşi în braţe se feresc de intrus 
ca şi cum ar întâlni o molimă întruchipată: 
cu patruzeci de ani în urmă avea și el un trup 
fraged 

ai lui poate se înnebuneau după mirosul de 
lapte al pielii 


XXXVIII. (cobor la metrou) 


aburul subțire al gurii scapătă înaintea pasului 
pe trepte 

expiraţia proiectează o scară rulantă de aer 
mai iute decât mersul 

cobor încă imaginea mea lunecă pe un 
conglomerat de retine 

negura duhului imediat se întoarce pe o altă 
scară rulantă de aer 

peste amândoi umerii ca un fular de lână în 
urcuş 

suflul cald al gurii de metrou de care cu plăcere 
mă las înghițit 

(la scara întregului oraş intrarea e o fisură în 
zid 

în coşmarul haios mă fugărea o găină uriaşă 
orătenia ca un arheopterix pe urmele mele 
chiar în vis poți scăpa m-am vârât în crăpătura 
unui perete 

mă îndesam acolo cu spatele cât să văd ciocul 
căutându-mă 

fără să fiu atins 

urmăream holograma mișcărilor tacticoase ale 
capului cu ochii aceia 

rotunzi în desișul de pene și răi 

proiecția unor grohăituri ale ficatului 

voma în creierul meu umbra nedormită a inimii 
după un bairam al clanului de umbre 

ce viețuiește sub cerul de piele 

sau nu era decât o răzbunare târzie a găinilor 
decapitate cu securea pe un buştean în ogradă 
pe cât de sfârşit atunci ochiul ca o mărgea 

şi astupat de pielița pleoapei 

pe atât de viu 

şi decis să găsească prada în vis ce eram 


o insectă speriată înghesuită în fisura unui zid 
puternic) 


XXXIX. (sensul luptei) 


o singură lume: 

instalaţii lângă instalaţii 

de suprafeţe reflectante 

o traversez revin 

şi tot nu mă văd 

nici tu nu te vezi 

cel asemeni mie: 

ne mișcăm cercetăm 

dar feţele noastre 

de negăsit 

apoi se lasă un fel de noapte: 
umbra unui cap de om 

ne pândim în incinte obscure 
ne atacăm pe platforme 

ne retragem sub trape glisante 
şi tot așa şi tot mai aproape 
de singura ieşire 

prin care scapă cei învinşi 


XL. (prinţul margarinei vânează) 


urlă hăitașii grohăie boscheţii 

în șanț vânătorul atinge tasta 

pe monitor distinge un splendid rât cu colţi 
hăitaşii răcnesc porcul se precipită 

spre smârcuri pentru ultima oară 

hăitaşii sorb alcoolul promis 

vânătorul își apasă un picior pe grumazul păros 
am tras din furie și scârbă: 

pe scumpa mea bella 

bichonul meu drag 

au călărit-o maidanezii în parc 

nu-i clisă în toată pădurea 

câtă-i în inima mea 

măi, băieţi 


XLI. (egmont buză în vilegiatură) 


a strâns în mână instrumentul metalic şi tăios 
a urcat pe panta înveselită de flori 

apoi mai sus pe vârful stâncii 

avalanșe de lumină plonjau în stațiune 

un indicator bătut de vânt se învârtea în toate 
direcţiile 

un şir nesfârșit de furnici galbene 

surmonta o placă de snowboard uzată 
egmont a desfăcut instrumentul cu fineţe 

şi cu precizie şi-a tăiat: 

unghia degetului mare al mâinii stângi 

şi a terminat cu unghia degetului mic al 
piciorului drept 

potrivit cutumei nu a salutat pe nimeni 

nu a întrebat ce tip de unghieră foloseşte unul 
sau altul 

dar un simțământ de comuniune i-a încălzit inima 
până la prânz 

soţia și copiii l-au aşteptat la piscină 


XLII. (clubul vinului) 


degete viguroase unghii rotunde 

foşnesc o etichetă de gruner veltliner de wachau 
degete scurte unghii pătrate ochi căprui 

degustă eticheta de chianti din protocolul teatrului balșoi 
aplecat peste castroane pline cu struguri 
swarovski 

maestrul de ceremonii împarte etichete noilor 
sosiți 

în rafturi și pe suporturi metalice 

vinuri fără nume şi ignorate 

degete lungi unghii false ochi verzui 

sorb eticheta unui rose de chile: 

un geamăt uşor obraji care se aprind 

braţe desfăcute să cuprindă lumea: 

dosul unei mâini loveşte în extaz o sticlă: 
cioburi pe gresie vinul negru se prelinge: 
chipuri schimonosite smiorcăieli: 

în ochii invitaţilor incidentul e o greşeală 

care ar putea pierde pământul 

se retrag în fugă pe scări în sus 

mânjindu-și hainele cu flora primitivă a pereţilor 
rămas singur maestrul de ceremonii deschide o 
ușă 

apare un pitbull gras: 

„intră beţivule! ai avut şi de data asta noroc!“ 


XLIII. (umbre fericite) 


„da, o are mai mare decât a ta“ 

m-am repezit la sertar 

am înfiletat lumânarea în candelabrul cu trepied 
şi am aprins-o după ce am făcut întuneric în 
toată camera. 

m-am dezbrăcat complet și am pus mâna. 
„mișcă sursa de lumină până găsești unghiul 
optim ca umbra să se prelungească la 
maximum“ 

a văzut și s-a înfiorat. s-a dezbrăcat cu 
determinarea 

oricărui om convins de prezenţa misterului. 
„doggystile?“ 

a încuviințat. am început să ne mișcăm cu 
capetele întoarse 

ca să vizionăm umbrele gigantice acuplându-se 
pe perete. 

am continuat până s-a stins lumânarea. 


XLIV. (acum îşi arată recunoştinţa) 


altul imediat s-ar gândi la metempsihoză: 
un oraş incendiat de pirați: 

el căpetenia învinsă de milă salvează 

un copil din casa în flăcări 

şi-l aduce mamei în timp ce leii lui 
continuă distrugerea și măcelul 

femeia aceea s-a transmutat 

acum îşi arată recunoştinţa 

printr-o frână bruscă în mijlocul străzii 

îl invită cu o mișcare ușoară de cap 
vizibilă prin parbrizul jeepului negru 

şi strălucitor 

să traverseze 

el se urnește uşor aplecat să-mpingă spre 
cealaltă bordură 

căruciorul: copilașul e gata să adoarmă 
l-a obosit zbenguiala din parc 

tu refuzi să invoci altceva decât buna ei creştere 


XLV. (cadoul zilei) 


am ridicat din praful străzii o bilă de sticlă 
transparentă 

mi-am surprins faţa reflectată la dimensiuni atât 
de mici 

că putea fi a oricui nici măcar nu-mi dădeam 
seama 

dacă e veselă sau posacă 

primul impuls: să-i ofer bila fiului meu 

dar mi-a fost teamă că o înghite 

m-am gândit apoi la o tânără negresă 
funcţionară la bancă: 

darul ar fi presupus aluzii colonialiste 

l-am căutat într-un bar pe tipul cu creastă din 
reclama la orange 

nu-şi mai aminteau de el 

adevăru-i că gestul meu și celui mai înțelegător 
prieten 

i-ar fi părut ţicnit 

dar nici să-mi arunc mărgeaua într-un colț de 
parc 

nu m-a lăsat inima 

am pus/o într-un sertar cu diverse lucrușoare: 
nasturii unor haine uzate demult 

timbre cu sportivi la olimpiade 

o poză în care am clipit 


XLVI. (şi puterea mea îmi pare) 


mi-am amintit o reverie din anii pubertăţii: 
închis într-o capsulă survolez mormane de 
reptile vii 

scapăr chibrituri și le arunc aprinse în afară 
prin găurile de aerisire. 

i-am trimis un email unui poet abisal 

să interpreteze şi el imaginea. 

nu am primit niciun răspuns. 

am întrebat-o la telefon pe o prietenă 
psihanalist. 

„sunt gravidă. vreau să mă feresc de 
elucubraţiile voastre.“ 

m-am gândit și la un prieten din studenţie. 
citeam despre viaţa interioară 

şi ne îmbătăm împreună. el a evoluat 

e un fel de conștiință extinsă care combate 
în presa politică. mi-ar fi jenă să-l consult 
pentru asta 

tocmai acum. 

adult 

ca a altor semeni 

şi puterea mea îmi pare un şoarec 

supus unei digestii lente 


XLVII. (inspirat de articolele din ziar ale scriitorului paulo 
coelho) 


levitez îndată ce scap 

din strânsoarea unei 
frustrări 

mă rotesc liber în jurul 
capului meu lângă urechi 
mă opresc și ascult 
clipocitul toxinelor 

până se resorb 

apoi 

ușor ca o pungă de chipsuri 
săltată prin aerul însorit 
cum străluceşte mișcându-se-n volute 
un graur de foc 


XLVIII. (adevărata cauză a tăcerii) 


îmi simt vocea în stomac 
numai acolo îi place 

strânsă în pliuri ușor 
frământată 

(tu ai terminat de vorbit 

şi aştepţi să spun ceva 

să energizez întâlnirea 

cu o replică două 

cu trompa cea mai subtilă 
creierul apucă vocea din nou) 
gura mea o irita 

în abdomen e mai fericită decât mine 


XLIX. (energie) 


„porneşti mai departe, dar ceea ce eşti după 
aceea conţine și acele priviri. Cu siguranţă ale 
stăpânului, cu siguranţă ale lui“. — Aurel Pantea 
ies din casă fără nicio putere. 

traversez mica piaţă. pe terasa unui ilustru fast 
food îl remarc: 

ochii albăstrui calmi limpezi de semizeu păros: 
privirea acestui câine husky mă excedează. 

îmi ştiu ochii două moluște care zac de mulţi ani 
într-o baltă de gelatină. 

îi simt acum ca două gurițe împăclite şi lacome. 
încep să soarbă. 

uitătura mea e un rapt. 

câinele clipeşte rar. neclintit generos și răbdător 
aşteaptă să mă îndop. 

cu pupilele vlăguite apoi își fereşte capul și se 
retrage. 

fortificat şi destins îmi umplu plămânii cu aer. 
expir șI suflarea gurii mele urcă în soare 
crevasele oraşului. 


L. (omului din hermannstadt) 


mă bucur la fel ca tine că fata aceea te place 
vă și văd mai mulţi la o masă 

elocinţa ta revărsată luminează şi micuța tăcere 
a fetei 

mai târziu îți va comunica simpatia ei 

tastând nişte versuri aproximative 

fie şi iradiată de ironie 

admiraţia face mersul uşor şi respiraţia: 

simţi că te locuieşti pe de-a-ntregul 

o senzație ce-ai păstra-o 

fiindcă faima nu va fi mai mare de atât 

apoi mă gândesc la toate cuvintele mele scrise 
fără graţie fără adevăr în ele şi ignorate 

se vor spulbera ca păpădia câmpului 

sub elicea unui elicopter 


LII. (mă ceartă un mut) 


vin de la bârfe 

cu glas de focă în pieptul meu 
un mut se exprimă 

spăşit îi suport un timp 
îngăimările ca nişte reproșuri 
nu-l încurajez 

de obicei 

îl ţin îngropat 

şi-l uit cu ușurință 

fiindcă o dată intrat în pielea lui 
ar trebui să mă uit numai în sus 
ca să întâlnesc o privire de om 


LII. (în urechea fierbinte) 


sun oameni din cercurile îndepărtate 

sorana: joc într-un film produs în second life 
gil, maniac al călătoriilor: 

numai în mintea mea mă mai simt realmente 
acasă 

silviu: forțele s-au zborşit în mine și mă agită 
sunt cocteilul lui dumnezeu 

şi o ţin tot așa 

radiaţiile îmi încălzesc urechea foarte tare 
până eclozează oul plasat în pavilion 


LIII. (ce să-i spun omului de pe noptieră?) 
ne-ai provocat spunând că-i vei schimba poza 
cu a unuia care va merita să-l înlocuiască: 
până atunci păstrat într-o postură glorioasă 
imaginea lui stăpână peste zilele tale 

fiecare o fantă pentru cel așteptat 

mă imaginez așa: 

mă îmbrac în camera ta 

deși e viu și dus în altă parte 

îi privesc fotografia cu respectul cuvenit 

unui spirit tutelar 

apoi mă retrag convins dinainte să vin 

că sunt dintre aceia ce nu aspiră 

să-i uzurpe noptiera 


LIV. (fast food în regim circulatoriu) 


toamna îmi excită ulcerul 

aseară pe la zece vomam pe o străduță 
întunecată 

am dat afară toţi hamburgerii 

şi brânza cu roșii 

de dimineață am ieşit să-mi cumpăr 
niște pliculeţe cu ceai 

şi câţiva cartofi să-i pun la fiert 

şi am văzut cum știe natura 

să le potrivească pe toate: 

vrăbiile se ospătau din voma mea 


LV. (mama leone) 


nu o văd 

dar îmi simt spatele 

presat de fesele-i grele. 

nici măcar nu-i aud respiraţia 
în timp ce mâinile ei îmi înfig 
în ceafă acul grosolan. 

stau aşa nemișcat 

ca sub puterea unei fascinaţii. 
îmi ia din vlagă: 

taxa pe subzistență. 

e de ajuns să mă scutur 

şi se evaporă. 

sar în picioare 

să nu mă golească de tot. 


LVI. (contemplu de deasupra capului meu) 


ies pe munte 

mai întâi ating altitudinea maximă a traseului 
apoi: 

traversez o platformă de polistiren expandat 
deschid o trapă 

escaladez un horn 

mă caţăr pe un cablu de oţel 

parcurg un tunel în spirală 

şi scot capul din urechea dreaptă 

urc pe tâmplă 

ajung pe creștet 

şi împing părul la o parte 

abia acum contemplu 

cu adevărat 


LVII. (proiect) 


constructorul e nazist 
medicul e un simptom 
daţi-mi o casă 

daţi-mi putere 

în inima tornadei 


LVIII. (în tranzit) 


au intrat în ţară prin vama borş 

într-un atelaj pe două roţi voit ca în vremurile 
biblice 

au îndemnat catârul să-i ducă la cluj: „tatăl 
nostru“ în câteva biserici și au rămas numai o noapte: markus şi 
gretchen pensionari din turingia. 

au filmat în bistriţa din turnul de piatră al 
catedralei evanghelice 

o sumedenie de zoom uri numai spre muntele 
heniul mare. 

seara într-un sat vechi săsesc frau mariane îi 
evoca pe strămoși 

musafirii moţăiau pe o ladă de zestre în muzeu 
atât de obosiţi 

că s-au mulţumit ca amintire numai cu imaginile 
pliantului. 

prin fânețele bârgaielor ca în paradis privelişti 
lacrimogene 

la pasul tihuţa au urcat la castelul lui dracula și 
s-au speriat 

până să-şi dea seama că insul care țâșnise din 
sicriu 

purta sub mantia-i neagră o bluză albastră de 
trening. 

faimosul vampir e slujbaşul care mătură zăpada 
din faţa hotelului castel. 

feriți de camioane şi claxonaţi întruna pe 
serpentine spre bucovina 

lună plină peste dorne în termos ceai de busuioc 
căldură sub cergă 

markus întinde mâna gretchen îi răspunde 
simţurile lor sorb stropul de vlagă stors din ei 
de noaptea moldavă. 

sincron la ştiri cu patroana pensiunii: „le dorim 


să ajungă cu bine la capătul călătoriei şi cu 
teleguţa aia întreagă“ 

în cadrul de final: gretchen își flutură mâna a 
rămas bun 

atelajul se îndepărtează markus concentrat să 
nu-i ducă în șanț 

catârul ahtiat după smocuri de iarbă. 

la mănăstiri clopotele şi frescele ca un preambul 
al destinaţiei lor: 

sfântul mormânt. lângă zidurile voroneţului 
markus deschide harta 

şi îi arată consoartei sale traseul pe care-l mai 
au de parcurs: 
fălticeni-roman-bacău-focşani-brăila-constanţa- 
vama veche-istanbul-ierusalim. 

din nou la drum el cercetând peisajele ea 
recitind versete. 

opresc să adape catârul din jgheabul metalic al 
unei fântâni. 

gretchen coboară din atelaj cu aparatul foto. în 
depărtare pe câmp 

femeia contemplă și pozează un stejar întunecat 
cu crengi viguroase 

ca mâna care s-a întins a doua zi să-i sugrume 
în marginea unei porumbiști. 


LIX. (râul abundenței) 


mă apropii. îmi insinuez mâna. caut intrândul 
şi-l pipăi. încet îmi strecor palma întinsă. e aici. 
cu buricele degetelor îi simt moliciunea. intră 
numai jumătate din pumn. forțez degeaba. 

e ziua răbdării mele. sap. 

scot nisipul şi râul iute-l risipeşte-n aval. miros 
puternic de peşte și apă fresh. zdrenţe de 
frunze uscate. un pet dansează-ntr-o bulboană. 
nu pot încă să apuc vietatea se retrage uşor. să 
nu mă grăbesc. să nu o sperii. să nu mişc 
bolovanul. un zvâcnet şi aş putea-o pierde. 

în partea cealaltă a pietrei descopăr o gaură de 
fugă. 

o astup cu o piatră mai mică. asediu perfect. o 
simt din nou. stau în genunchi în vâltoare cu 
mâna băgată sub bolovan până la umăr. e râul 
un şuvoi de cuțite. cel mai subţire îmi taie 
scrotul. mă ridic în picioare. pe pielea roşie și 
udă mi se lipeşte o spumă de lumină caldă. 

mă aplec din nou. e încă aici: o vietate moale 
urmărită de o mână care sapă să-i ajungă la 
branhii să-i strecoare degetele pe sub opercule 
apoi să o arunce pe mal să se zbată foşnind 
plină de mucilagiu pe frunzele ca un morman de 
boarfe. 

apa stimulează foamea. muiat în vâltoare până 
la gât cu o mână cotrobăind sub un bolovan mi- 
e foame. tânjesc după un castron cu ciorbă de 
fasole verde acrită cu iaurt. e mai degrabă o 
poftă decât foame. aş putea mânca ierburi şi 
viermi. știu sub un mal o humă hrănitoare-o 
margarină delicioasă. aş putea scotoci în 
rucsac: două-trei sandvişuri ordinare. pofta 
mea nu și nu: o ciorbă de fasole verde acrită cu 


iaurt. 

e aici. mâna-mi se apropie de cap. îl prind și 
strâng arătătorul și degetul mare intră în carne 
încet îmi extrag brațul, e ziua succesului meu. 
merit să intru în confreria celor ce prind 
păstrăvi cu mâna. palma plină de sânge. 
broasca își dă duhul atârnând sugrumată de 
degetele mele. 

aud motoarele, parchează mașinile între mal şi 
hăţișuri. desfac pungile cu substanţă. pregătesc 
soluţia. o deversează. păstrăvi ameţiţi se ivesc 
din şuvoaie. un râu de peşti. 

mâinile lor grăbite să-i culeagă. 


LX. (emil voican s-a întors acasă) 


stau întins pe pat 

şi mă uit prin fereastră 

până-l vizualizez: un chirurg 

furișându-se grăbit cu trusa în mână 

printre mesteceni 

apoi închid ochii 

şi-mi apăs faţa în pernă 

cât pot de tare 

ies mai mult noaptea 

din case prin ţevi de plastic 

s-a scurs zerul 

mi se umezesc tălpile pantofilor 

sunt ceva mai concret decât vântul 

am plecat copil frumos și m-am întors o fantomă 
în toronto analizele nu se mai terminau 

un bătrânel a îndesat o revistă în pubelă 

am răsfoit-o şi am găsit poze cu afine 
bunicii culegeau și vindeau afine 

să avem toamna rechizite şi haine 

ne-au luat şi o hartă a lumii 

când vom creşte 

să plecăm cât mai departe de răşinari 

la capătul unei singure nopţi am rămas orfani: 
tata și mama au venit de la o nuntă 

tata a înfipt cuțitul 

apoi s-a spânzurat cu frânghia albă 
cumpărată de ia primul hypermarket 
deschis în sibiu 

oameni sănătoși aer curat hrană ecologică în 
răşinari 

aşa au ajuns la noi 

şi ne-au dus la analize 

apoi s-au hotărât; ne adoptă pe toţi trei la pachet 
şi au promis: o dată pe an vom reveni în sat 


bunicii nu au înţeles nu văzuseră filme de groază 
am traversat oceanul în avion 

am traversat oceanul în ghearele unor ulii 
ne-au hrănit 

dar nu ne-au învăţat cum să mâncăm 

seara ne zâmbeau 

şi ei şi fiicele lor 

mai târziu am ştiut: 

le zâmbeau obrajilor noștri rumeni 

după ce au venit rezultatele 

pe sora şi pe fratele meu i-au dus în excursie 
pe mine m-au abandonat la o fermă în munţi 
mă refuzaseră: aveam boli ascunse 

fermierii mă puneau să ambalez în folii de 
plastic 

măruntaiele viţeilor pentru lăzile frigorifice 
mai târziu în oraş am cunoscut români 

toată comunitatea aflase din ziare 

despre copiii din răşinari dispăruţi în canada 
m-a căutat un tip de prin redacţii 

„eşti născut în satul lui cioran?“ 

era fascinat 

ies noaptea şi oamenii nu mă văd 

unde se termină casele e un fag mare 

pe trunchi trei nume greu de citit și ziua 
le-am scris demult: 

elena vasile emil 

îmi lipesc faţa de lemn 

şi apăs cât pot de tare 


LXI. (poveste de primăvară) 


au văzut pe net creasta munţilor făgăraş 
au vrut acolo să fie 

la majoratul lui 

pe versanţi zăpezi însorite 

în gara viştea 

căldărari cu perciuni şi pălării negre 

drum cu pietriș un băiat călare 

„cum ajungem pe vârful viştea“ 

„e frig în munţi și zăpada încă mare“ 

„ce dacă mare“ 

„iar voi cam şui îmbrăcaţi“ 

„ce dacă îmbrăcaţi“ 

„sunt lupi flămânzi acolo și duhuri înșelătoare“ „ce dacă înșelătoare“ 
„diii ioşca“ 

prin sate utilaje agricole şi saci cu cartofi 
la stradă porţi înalte în șanțuri pungi de chipsuri 
pe vale cabluri de metal ruginite în scoarţa 
arborilor 

fuckin idiot metal 

noapte în pădurea de pini 

pe afară briza montană 

în cort pleoscăituri și clipoceli 

vodca limpede ca pârâiaşul 

salam pâine ţigări 

căldură sub piele 

pietrele fugindu-le de sub tălpi 

gol alpin tulpinile ienuperilor șerpi congelaţi 
prăpăstii deasupra zăpada lumina 

nirvana 

nirvana 

nirvana 

nirvana 

nirvana 

nirvana 


nirvana 

are piciorul rupt 

i-a patinat pe o lespede cu gheaţă 
nici telefon nici glas puternic să se audă în lume 
numai urletele a zece mii de punkeri 
le-ar putea fi de folos 

să plece fata să anunţe salvamontul 
au elicopter cu scăriță 

schiuri cu piele de focă pe talpă 
pansament atele 

el sinistrat în sacul de dormit 
acoperit cu cortul ca o prelată 

ninge fulgii foșnesc şi-l îngroapă 
tremură tot vodca-i pe sfârşite 

frig în inima lui ochii surse ale întunericului 
un cal se apropie 

respiraţia animalului îl dezmorțește 
încalecă 

diii ioşca 

ajung pe creastă 

don’t taaaake 

me awaaaaay 

dar calul nu l-a mai adus înapoi 


LXII. (cumva evoluez şi eu) 


tu cunoşti destinaţii exotice 

şi persoanele fancy din metropole 
tu nu trăiești în zile ci în proiecte 
când expiri suflarea caldă urmează 
trendul ascendent al ţării 

cumva evoluez și eu: 

particip afectiv la performanţa 
unei subspecii de români: 

în copilărie se jucau de-a mortul 
şi asta simulează în continuare 
tot mai convingător 


LXIII. (sunetul zilelor ca polistirenul) 


depresiile se duc şi în urma lor nu știu mai 
multe despre mine 

revin la viaţă ca un culegător de bureţi din 
crâng 

cu plasa goală 

nici loje de hribi nici consilii de iuţari 

sau o crăiță solitară ca gilda zoltán 

numai şi numai lumea interlopă a ciupercilor 
bune să mă facă subiect pentru ştirile de la ora 

fu sunetul zilelor ca polistirenul strâns între dinţi 
o depresie mă părăseşte numai prin efortul ei 


LXIV. (o insistenţă bine condusă) 


cu performanţa unei bormaşini sau foarte încet 
cum 

rădăcinile arţarilor inervează bitumul vechi 

o insistență bine condusă 

resuscită o lume de senzori adormiţi 

îmi închipui chiar o vieţuitoare măruntă 
compusă din moliciuni și flamboiantă 

umple inoxul cu perforaţii 


